**FÒRUM EMPRESARIAL CATALUNYA-RÚSSIA**

Del 31 d’octubre al 2 de novembre, a l’Hotel Radisson Royal de Moscou, se celebrarà el primer *Fòrum Empresarial Catalunya-Rússia,* organitzat per Barcelona Meeting Point (BMP), amb el suport de la Generalitat de Catalunya i la col·laboració del Consell de Cambres de Comerç de Catalunya i la patronal Foment del Treball.

Aquesta trobada empresarial té com a objectiu acostar a les empreses russes les oportunitats de negoci i d’inversió empresarials i turístiques que ofereix Catalunya, i al mateix temps contribuirà a fomentar la cooperació entre ambdós països, promovent les empreses catalanes que volen vendre i invertir a Rússia, fent *joint-ventures* amb empreses locals, o captant inversions per a Catalunya. Més de 100 empreses catalanes hi participaran, representant els sectors del disseny-moda; agroalimentari; infraestructures i turisme.

El Govern de la Generalitat ha estat clau en l’organització d’aquest Fòrum, responent així a una de les prioritats de l’acció exterior del Govern: impulsar la presència de l’economia catalana als mercats emergents i, en aquest sentit, Rússia n’és un dels màxims exponents, amb un creixement del 4% el 2010 i del 4,3% el 2011.

Diversos organismes de la Generalitat s’han implicat en la Trobada empresarial, com són el Centre de Promoció de Negocis ACC1Ó a Moscou; el Consorci d’Artesania, Comerç i Moda (CCAM); l’Agència Catalana de Turisme (ACT); l’Agència d’Exportacions Agroalimentàries Catalanes (PRODECA), i el Departament de Territori i Sostenibilitat.

El president Mas inaugurarà la sessió plenària del Fòrum el dia 1, a les 10.30 hores. La resta de les sessions es desenvoluparan al voltant de quatre parts: al matí hi haurà tallers sectorials (*workshops*) per a cada sector. A la tarda, reunions (*business to business, B2B*) amb contraparts russes; al vespre, l’*aftework* *Catalunya, a Fashion Destination 080 Barcelona*, amb una desfilada de dissenyadors catalans i presentació de projectes turístics, i a la nit, la cloenda amb la *Nit del Turisme*.

**Sector Disseny i Moda**

Un total de 20 empreses d’aquest sector participen en el Fòrum amb la intenció de trobar el soci adequat i obrir o reforçar la presència a Rússia. Totes elles participaran en les sessions de *networking*. Un cop finalitzats aquests tallers, a l’acte *Catalunya, a Fashion Destination 080 Barcelona* es presentaran 80 dissenys diferents de les empreses de moda catalanes.

**Sector agroalimentari**

Pel que fa al sector agroalimentari, aquest participa al Fòrum amb una mostra dels principals productes alimentaris catalans amb presència i potencial d’exportació al mercat rus. L’intercanvi comercial entre Catalunya i Rússia en aquest sector s’ha incrementat en els últims anys. Des de Catalunya s’exporten principalment productes carnis, fruita, vins i caves, olis i aliments transformats. Des de Rússia arriben a Catalunya principalment cereals. La balança comercial agroalimentària entre Rússia i Catalunya és positiva per a aquesta última.

**Sector Infraestructures**

El secretari d’Habitatge i Millora Urbana, Carles Sala, en representació de l’Agència de l’Habitatge i l’Institut Català del Sòl, participarà al Fòrum per donar a conèixer els seus respectius àmbits d’actuació. L’objectiu és, d’una banda, promoure la col·laboració i l’intercanvi dins el sector de l’habitatge i facilitar-hi l’expansió de l’àmbit empresarial. De l’altra, es vol atreure l’interès de grups d’inversors, presentant informació específica a càrrec de l’INCASÒL.

**Sector Turisme**

Se celebrarà un *workshop* on 43 empreses catalanes del sector turístic tindran l’oportunitat de mantenir reunions en format *speed dating* amb 85 operadors i agents de viatges del mercat rus. L’objectiu és facilitar una plataforma de contacte als empresaris turístics catalans per tal que puguin presentar els seus productes o novetats.

D’altra banda, també s’aprofitarà la trobada empresarial per presentar noves propostes turístiques com, per exemple:

*Turisme Lleida-Pirineus i Aeroport Lleida-Alguaire*: la Diputació de Lleida i Aeroports de Catalunya explicaran aquesta oferta turística (Pirineus, esquí, natura, cultura, negocis) als operadors turístics russos.

*Creuers del Port de Barcelona:* es presentarà el port de Barcelona com a port d’arribada i l’oferta de rutes pel Mediterrani Oriental i Occidental. Barcelona és el primer port d’origen i destí d’Europa i quart del món en creuers.